33. schôdza NR SR - 11.deň - B. popoludní
Dátum: 2025-04-10
Poslanec: Lackovič, Marek (PS)
Druh vystúpenia: Vystúpenie v rozprave

131. Ďakujem pekne za slovo, pán predsedajúci. Vážené kolegyne, kolegovia, návrh zákona, ktorým sa dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov predkladáme na rokovanie v Národnej rade Slovenskej republiky spolu s kolegom Richardom Dubovickým a kolegyňou Veronikou Šrobovou. Tento návrh zákona je zameraný na zlepšenie ekonomickej situácie tých osôb, ktoré v súčasnosti často čelia výrazným finančným ťažkostiam, keďže všetky náklady na domácnosť a výchovu detí, bohužiaľ, znášajú sami. Štatistiky ukazujú, že veľké percento napríklad jednorodičovských domácností žije na hranici chudoby, čo naznačuje, že ich ekonomická situácia je mimoriadne náročná, mimoriadne zložitá. Cieľom návrhu zákona je zákonne umožniť správcom dane, v tomto prípade teda obciam a mestám, aby mohli príslušným všeobecne záväzným nariadením obce, resp. mesta, zaviesť zníženie, resp. oslobodenie od dane pre osoby, ktoré samostatne bez inej fyzickej osoby zabezpečujú starostlivosť a výchovu nezaopatreného dieťaťa alebo viacerých nezaopatrených detí. Navrhovanou právnou úpravou sa zníži ekonomické zaťaženie osôb, ktoré sa samostatne starajú o nezaopatrené dieťa alebo viacero detí a ktorí často čelia chudobe a ťažkostiam s pokrytím základných životných nákladov, čo vytvára, samozrejme, predpoklad pre zlepšenie ich životnej úrovne a stability rodín. Okrem toho zníženie, resp. oslobodenie od týchto typov dane prispeje k väčšej sociálnej integrácii týchto osôb, čím sa zníži riziko sociálneho vylúčenia a zvýši sa solidarity v spoločnosti. Predpokladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj v súlade s právom Európskej únie. Prejdem ku konkrétnostiam. V podstate dopĺňame alebo dopĺňa sa, navrhujeme, aby sa doplnila možnosť pre správcu dane VZN-kom podľa miestnych podmienok v obci alebo v jej jednotlivej časti ustanoviť zníženie dane z pozemkov alebo oslobodiť od dane z pozemkov fyzické osoby staršie ako 18 rokov, ktoré samostatne bez inej fyzickej osoby zabezpečujú starostlivosť a výchovu nezaopatreného dieťaťa alebo viacerých nezaopatrených detí. A po druhé, dopĺňa sa teda možnosť pre správcu dane týmto VZN-kom, alebo všeobecne záväzným nariadením, podľa miestnych podmienok v obci alebo jej jednotlivej časti ustanoviť zníženie dane alebo oslobodiť od dane zo stavieb alebo od dane z bytov fyzickej osoby staršej ako 18 rokov, ktoré samostatne bez inej fyzickej osoby zabezpečujú starostlivosť a výchovu nezaopatreného dieťaťa alebo viacerých nezaopatrených detí. S prihliadnutím na dĺžku legislatívneho procesu sa navrhuje alebo navrhujeme účinnosť návrhu zákona od 1. júla 2025. Poďme teda do tých samotných konkrétností. Tento náš návrh vytvára zákonný rámec pre možnosť, aby od dane z pozemkov zo stavieb alebo z bytov týchto tzv. jednorodičov oslobodili alebo im ju znížili samotné obce, samosprávy, mestá prostredníctvom všeobecne záväzného nariadenia a nijak inak, pretože dnes to nemôžu robiť ani len tak, ako sa navrhuje práve v tomto našom návrhu, ktorý tú má tú súčasnú situáciu uľahčiť, zjednodušiť a vytvoriť zákonný rámec, pretože ten dodnes chýba a nemáme ho. Nejde o žiadne plošné zavedenie oslobodenia alebo zníženia priamo zo zákona. Ešte raz, teda vytvárame zákonný rámec, aby tu taká možnosť po novom vôbec existovala, pretože dnes pre takúto možnosť zákonný rámec neexistuje. Rozhodovanie o výnimke, znížení tej dane alebo odpustení zostane aj naďalej v rukách obcí, presne tak, ako môžu obce takúto výnimku už dnes dať osobám starším ako 62 rokov, osobám v hmotnej núdzi alebo ťažko zdravotne postihnutým. Jednorodičia tam nie sú. Chýbali tam a my ich týmto dopĺňame. Obce alebo mestá to teda môžu, ale nemusia urobiť, je to len a len na nich. Zákon im to neprikáže, iba umožní. Správca dane, obec či mesto, môže, no nemusí, presne tak ako doteraz, všeobecne záväzným nariadením podľa miestnych podmienok v obci alebo jej jednotlivej časti ustanoviť zníženie dane z pozemkov alebo oslobodiť od dane z pozemkov alebo stavieb fyzické osoby staršie ako 18 rokov, ktoré samostatne bez inej fyzickej osoby zabezpečujú starostlivosť a výchovu nezaopatreného dieťaťa alebo detí, a teda vôbec nemusí ísť o úplné oslobodenie, ale len o zníženie. Presne tak ako doteraz, aj po novom to bude v rukách samospráv. Je to ponechané na obci, ako a či vôbec si to vo svojom VZN-ku, ktoré sa spravidla v samospráve prijíma vždy na konci roka, od 1. do 15. decembra spravidla. Je na nich ako si to a či vôbec VZN-ku upravia. Okrem iného, toto už dnes platí napr. pre osoby, ako som už povedal, v hmotnej núdzi alebo osoby staršie ako 62 rokov a teda návrhom zákona sa tento okruh osôb len rozšíril o jednu ďalšiu kategóriu, ktorá tam dodnes chýbala, a ktorá je pre nás veľmi dôležitá. Čiže rozšíril sa len okruh osôb, ktorý už dnes existuje. K fyzickým osobám v hmotnej núdzi, resp. k fyzickým osobám starším ako 62 rokov sa pridali fyzické osoby staršie ako 18 rokov, ktorí samostatne bez inej fyzickej osoby zabezpečujú starostlivosť alebo výchovu nezaopatreného dieťaťa, alebo viacerých nezaopatrených detí. Dávame možnosť dane znižovať na lokálnej úrovni pre špecifické skupiny obyvateľov. Teda my z centrálnej úrovni dávame väčšiu slobodu tej lokálnej. Tieto osoby, ktoré sú často v núdzi a chudobe, to využívali mnohokrát už dnes a obce im aj mnohokrát vyhovovali. Aj ja som im v minulosti ešte keď som starostoval sa vždy snažil vyhovieť, keď takáto žiadosť prišla. Len opakujem, neexistoval doposiaľ na to ten zákonný rámec, ktorý tam teraz pridávame. Nebolo to jednoducho upravené legislatívou. V tej, ako píšeme vyššie, ešte raz, sú len fyzické osoby v hmotnej núdzi a seniori nad 62 rokov. Jediné, čo sa pre obec alebo mesto zmení, je, že po novom bude mať túto možnosť priamo v zákone a samospráva sa o ňu, ale len vtedy, ak bude chcieť, bude môcť oprieť. V § 17 ods. 2 písm. k) zákona 582 sa za slovo „rokov“ vkladá čiarka a slová „alebo fyzické osoby staršie ako 18 rokov, ktoré samostatne bez inej fyzickej osoby zabezpečujú starostlivosť a výchovu nezaopatreného dieťaťa alebo viacerých nezaopatrených detí“. A na dôvažok po druhé, čo tam pridávame, je to, že v § 17 ods. 3 písm. d) sa za slovo „rokov“ vkladá čiarka a slová „fyzických osôb starších ako 18 rokov, ktoré samostatne bez inej fyzickej osoby zabezpečujú starostlivosť a výchovu nezaopatreného dieťaťa alebo viacerých nezaopatrených detí“. Ak som to mal teda ešte celé raz podčiarknuť a zhrnúť, Progresívnemu Slovensku dlhodobo na samosprávach záleží, konzistentne od 1. dňa v parlamente, ale aj ďaleko pred tým. Bolo to práve PS-ko, ktoré už v decembri 2023 žiadalo finančnú injekciu 54 mil. pre samosprávy. Bolo to práve PS-ko, ktoré v septembri 2024 požadovalo dofinancovanie 120 mil., ktoré chýbali, a presne sme povedali, prečo sme k takýmto číslam prišli a z čoho ich aj vyplatiť. Bolo to PS-ko, ktoré v novembri 2024 žiadalo, nech sa nesiaha na podielové dane, a ukazuje sa, že sme to žiadali veľmi rozumne, lebo do dnešného dňa sme prerokovali bod, ktorý sa nazýval preddavky pre samosprávy. Čiže už v novembri 2024 bolo jasné, že tie samosprávy budú potrebovať v máji svoje preddavky, aby mali na výplaty. nikto nás nepočúval, resp. vládna koalícia si urobila aj tak po svojom a potom sme tu museli 10 dní prerokúvať v skrátenom legislatívnom konaní tieto preddavky. Bolo to PS-ko, ktoré v novembri 2024 upozornilo, že roztápať si vlastné rezervné fondy naozaj nie je riešenie, pretože sú to krvopotne nasporené rezervné fondy, ktoré nemajú skončiť ako bežné výdavky, a majú sa nimi sanovať havárie alebo podobné niečo, keď sa niečo vážne stane. Bolo to PS-ko, ktoré v novembri 2024 predkladalo vlastnú prínosnú veľmi potrebnú novelu miestneho poplatku za rozvoj a tak ďalej a tak ďalej. Čiže to PS-ko už tu má množstvo zárezov za ostatný rok a pol, ktorých cieľom bolo pomôcť krvácajúcej samospráve, obciam, mestám, vyšším územným celkom. Mrzí ma, že táto vláda, ktorú tu máme, neprišla dokopy s ničím. Jediné jej tri veci, s ktorými za posledný rok a pol v súvislosti so samosprávou prišla, bolo to, že im povolila roztopiť si vlastné rezervné fondy, že podielové dane neposiela 20., ale už šiesteho. To im malo teda neviem ako pomôcť. Možno len zlepšiť nejaký cash-flow a likviditu, ale naozaj to nie je nejaké koncepčné riešenie, ktoré by systémovo teraz dramaticky zlepšilo život...